Nordic Medicare er blevet politianmeldt, efter de har lækket personlige oplysninger om en patient.

Jørn Bertelsen møder TV2 Nord, mens han sidder og venter på sygehuset. Han er godt gal over den behandling, han har fået af lægeklinikken Nordic Medicare i Pandrup. - Det er noget forfærdeligt svineri, for at sige det mildt, siger han. Hans historie begynder tilbage i efteråret 2016. Dengang opdagede han størknede klumper af blod i sin urin. Med bange anelser opsøgte han sin lægeklinik – Nordic Medicare i Pandrup. Her blev han bedt om at aflevere en urinprøve. Det gjorde han så, hvorefter han gik hjem og afventede det opkald, der skulle opklare, hvad der var galt med ham. Fire dage senere fadlt opkaldet. - Der er ingen bakterier, lød beskeden Med ro i sindet gik hverdagen videre for Jørn. Men i takt med tiden gik, fik han det værre. Da han mere end et halvt år senere igen blev mødt af størknet blod, når han ladede vandet, insisterede han på at komme til at snakke med en læge. - Lægen var godt klar over, det var et faresignal, og jeg blev henvist til sygehuset, fortæller Jørn Bertelsen til TV2 Nord. Nordic medicare er et firma, der driver lægeklinikken i Pandrup, fordi der ikke er nok praktiserende læger. Men klinikken har siden, de åbnede i 2015, modtaget meget kritik. Onsdag afholdt Region Nordjylland et møde med firmaet, og her blev det beslutttet, at klinikken skal stramme op. Du kan læse mere om, hvilke ting de skal forbedre i artiklen herunder: Nu sidder Jørn Bertelsen  på sygehuset og afventer en kemobehandling. Det viste sig nemlig, at han havde kræft i blæren. - Jeg skal have blæren fjernet. I indslaget herunder kan du også møde Morten Lyngsaa. Han har politianmeldt lægeklinikken, fordi de har brudt deres tavshedspligt. - Jeg bliver gal i skralden og har fuldstændig mistet tilliden til det firma. Derfor skal jeg videre til en anden klinik. Jeg skal ikke være der mere, fortæller han til TV2 Nord.